પરંપરાગત રીતે બનાવવામાં આવતા નાસ્તાને આજનાં બાળકો હાથ પણ નથી લગાવતાં એમ જણાવતાં કાંદિવલીનાં ગૃહિણી અલકા સંઘવી કહે છે, ‘હું જ્યારે પણ નવી ડિશ ટ્રાય કરું મારું ફોકસ બાળકો જ હોય. સાલમુબારક કરવા આવનારા મહેમાનો વર્ષોથી એક જ પ્રકારનો નાસ્તો ખાઈને કંટાળી ગયા છે. ચોળાફળી કે ઘૂઘરા જેવા નાસ્તા આપણી પરંપરા છે એટલે શુકન પૂરતાં બનાવીએ ખરાં, પણ ખૂટતાં નથી. આપણે હવે હેલ્થ-કૉન્શિયસ થઈ ગયાં છીએ અને બાળકોને અટ્રૅક્ટિવ ફૂડ જોઈએ છે. બન્ને બાબતોને નજરમાં રાખી ડિફરન્ટ ફૂડ સર્વ કરવું મને ખૂબ ગમે છે. મુંબઈની ફાસ્ટ લાઇફમાં કોઈની પાસે એકબીજાના ઘરે જવાનો સમય નથી એવામાં પર્વના દિવસે કોઈ આપણા ઘરે આવે તો તેમને એવો જ નાસ્તો સર્વ કરવો જોઈએ જેનાથી પેટ ભરાય એથી હું ગરમ નાસ્તો જ પ્રિફર કરું છું. બાળકો હોય કે મોટા- બધાને બ્રેડ પીત્ઝા, બ્રેડ-ક્રાફ્ટ, ચૉકલેટ બ્રેડ, મિક્સ વેજિટેબલ સ્ટફિંગથી બનાવેલા લઘાનિયા જેવા નાસ્તા ભાવે છે. આવા નાસ્તા હેલ્ધી અને ટેસ્ટી હોય છે. મારું માનવું છે કે નાસ્તાની રેસિપીની જેમ એને સર્વ કરવાની રીત પણ અનોખી હોવી જોઈએ. માત્ર નાસ્તા જ નહીં કૅન્ડી કે આઇસક્રીમ જેવી વસ્તુ પણ સર્વ કરતી વખતે હું પ્રેઝન્ટેશનનો ખાસ ખ્યાલ રાખું છું. આઇસક્રીમ સ્ટિક પર ડેકોરેશન કરી સર્વ કરવાથી બાળકો ખુશ થઈ જાય છે. સ્વીટ્સ અથવા ચૉકલેટ આપવી હોય તો ડ્રાયફ્રૂટ્સથી સજાવીને આપો. મારા બનાવેલા નાસ્તા તો ફેમસ છે જ, એના ફોટો પણ એટલા જ પૉપ્યુલર છે.’